KOMISIJOS REGLAMENTAS (EB) Nr. 1227/2006
2006 m. rugpjūčio 14 d.
panaikinantis Reglamentą (EEB) Nr. 700/88, nustatantį išsamias taisykles dėl importo į Bendriją tvarkos taikymo tam tikriems gėlininkystės produktams, kurių kilmės šalys yra Kipras, Izraelis, Jordanija, Marokas, Vakarų Krantas ir Gazos Ruožas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1987 m. gruodžio 21 d. Tarybos reglamentą (EEB) Nr. 4088/87, nustatantį tam tikrų Kipro, Izraelio, Jordanijos, Maroko ir Vakarų Kranto ir Gazos Ruožo kilmės gėlių importo lengvatinių muitų taikymo sąlygas (1), ypač į jo 5 straipsnio 1 dalį,
kadangi:
(1)
Kipras įstojo į Bendriją 2004 m. gegužės 1 d.
(2)
Europos bendrijos ir Izraelio Valstybės susitarime pasikeičiant raštais dėl abipusio priemonių liberalizavimo ir EB-Izraelio asociacijos susitarimo 1 ir 2 protokolų pakeitimo (2), patvirtintame Tarybos sprendimu 2003/917/EB (3), numatytos lengvatinės gėlių, kurių kilmės šalis yra Izraelis, importo sąlygos. Susitarimas įsigalioja nuo 2004 m. sausio 1 d.
(3)
Europos bendrijos ir Maroko Karalystės susitarime pasikeičiant raštais dėl abipusių liberalizavimo priemonių ir EB-Maroko asociacijos sutarties žemės ūkio protokolų pakeitimo (4), patvirtintame Tarybos sprendimu 2003/914/EB (5), numatytos lengvatinės gėlių, kurių kilmės šalis yra Marokas, importo sąlygos. Susitarimas įsigalioja nuo 2004 m. sausio 1 d.
(4)
Europos bendrijos ir Palestinos išsivadavimo organizacijos (PIO) susitarime pasikeičiant laiškais Vakarų Kranto ir Gazos Ruožo Palestinos valdžios naudai dėl abipusių liberalizavimo priemonių ir EB-Palestinos valdžios laikinojo asociacijos susitarimo 1 ir 2 protokolų pakeitimo kitais protokolais (6), patvirtintame Tarybos sprendimu 2005/4/EB (7), numatytos lengvatinės gėlių, kurių kilmės šalis yra Vakarų Krantas ir Gazos Ruožas, importo sąlygos. Susitarimas įsigalioja nuo 2005 m. sausio 1 d.
(5)
Europos bendrijos ir Jordanijos Hašimitų Karalystės susitarime pasikeičiant laiškais dėl abipusių liberalizavimo priemonių ir iš dalies keičiančiame EB ir Jordanijos asociacijos susitarimą bei pakeičiančiame to susitarimo I, II, III ir IV priedus bei 1 ir 2 protokolus (8), patvirtintame Tarybos sprendimu 2006/67/EB (9), numatytos lengvatinės gėlių, kurių kilmės šalis yra Jordanija, importo sąlygos. Susitarimas įsigalioja nuo 2006 m. sausio 1 d.
(6)
Išsamios taisyklės dėl importo į Bendriją tvarkos taikymo tam tikriems gėlininkystės produktams, kurių kilmės šalys yra Kipras, Izraelis, Jordanija, Marokas, Vakarų krantas ir Gazos ruožas, numatytos Komisijos reglamentu (EEB) Nr. 700/88 (10), ir kitos valdymo priemonės nėra reikalingos.
(7)
Todėl Reglamentas (EEB) Nr. 700/88 turėtų būti panaikintas.
(8)
Šiame reglamente numatytos priemonės atitinka Gyvų augalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamentas (EEB) Nr. 700/88 panaikinamas.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2006 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. rugpjūčio 14 d.